**Ministru kabineta noteikumu “Aizsargātā lietotāja tirdzniecības pakalpojuma noteikumi” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm). | Ministru kabineta noteikumu “Aizsargātā lietotāja tirdzniecības pakalpojuma noteikumi” projekta (turpmāk – Noteikumu projekts) mērķis ir ieviest risinājumu, kuram jānodrošina aizsargāto lietotāju statusa atbilstības un aizsargātā lietotāja tirdzniecības pakalpojuma (turpmāk – Pakalpojums) sniedzēju uzskaites datu kontrole, vienlaikus mazinot administratīvās izmaksas un radot elastīgu sistēmu Pakalpojuma sniedzēju un saņēmēju skaita palielināšanai, enerģētiskās nabadzības risku mazināšanai un precīzai, efektīvai valsts budžeta līdzekļu uzraudzībai, vienlaikus veicinot digitalizācijas procesu ieviešanu valsts pārvaldes un pašvaldību darbībā.  Risinājums izvirzītajam mērķim ir ieviest Pakalpojuma mehānismu, izmantojot aizsargātā lietotāja datu informācijas sistēmu (turpmāk – ALDIS), kas nodrošinātu šādas funkcijas:  1)centralizēta aizsargāto lietotāju un Pakalpojuma sniedzēju uzskaite un precīza izmaksu kontrole;  2)elektroniska Pakalpojuma sniegšanas finanšu kontrole un uzraudzība;  3)iespēja paplašināt aizsargāto lietotāju loku, vienlaikus neierobežojot elektroenerģijas tirgotāju konkurenci.  Noteikumu projekts stājas spēkā 2021.gada 1.septembrī, bet datums ir koriģējams atkarībā no virzības gaitas un datuma, kad tas tiks apstiprināts Ministru kabinetā ar protokollēmumu.  Pamatojums- nepieciešams 3 mēnešu periods pēc Noteikumu projekta apstiprināšanas Ministru kabinetā līdz noteikumu spēkā stāšanās datumam, lai iesaistītās institūcijas (datu reģistru pārziņi), pamatojoties uz Ministru kabineta lēmumu, pielāgotu datu apmaiņas sistēmas ar ALDIS un noslēgtu attiecīgās vienošanās par datu apmaiņu ar Būvniecības valsts kontroles biroju (turpmāk-BVKB) - starpresoru vienošanās saskaņošana un noslēgšanai plānoti līdz 1,5 mēneši, pēc šo vienošanās noslēgšanas jāparedz pilna ALDIS testēšana ar iegūtajiem datiem no sadarbības iestādēm – 2 nedēļas, testēšana un ALDIS pielāgošana-1 mēnesis. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2020.gada 30.janvārī Saeimā 3.lasījumā pieņemtie grozījumi Elektroenerģijas tirgus likuma 331. pantā (Nr.77/Lp13).    Ministru kabineta 2016.gada 9.februāra rīkojuma Nr. 129 “Par Enerģētikas attīstības pamatnostādnēm 2016.-2020. gadam” informatīvajā daļā paredzētais pasākums - *2.3.1. Izstrādāt un ieviest mehānismu elektroenerģijas izmaksu kompensēšanai trūcīgām un maznodrošinātām personām un citām aizsargāto lietotāju grupām, kā arī izvērtēt sistēmu pēc tās ieviešanas un uzlabot tās darbību nepieciešamības gadījumā.* |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *[1] Pašreizējā situācija un problēmas, kuru risināšanai tiesību akta projekts izstrādāts*  No 2015.gada 1.janvāra Latvijā pilnībā tika liberalizēts elektroenerģijas tirgus un pārtraukta administratīvi regulēto elektroenerģijas cenu piemērošana elektroenerģijas tirdzniecībai mājsaimniecībām. Ņemot vērā, ka pēc tirgus liberalizācijas eletroenerģijas izmaksas vairs netiek subsidētas, sociāli neaizsargātākajai sabiedrības daļai nepieciešams sniegt atbalstu, lai mazinātu cenu pieauguma negatīvo ietekmi.  Līdz ar to Elektroenerģijas tirgus likumā paredzēts, ka aizsargātajiem lietotājiem tiek nodrošinātas tiesības saņemt aizsargātā lietotāja tirdzniecības pakalpojumu (turpmāk - Pakalpojums). Elektroenerģijas tirgus likuma 2014.gada 18.septembra grozījumu, ar kuriem tika ieviests aizsargātā lietotāja un Pakalpojuma regulējums, anotācijā minēts, ka Pakalpojuma ieviešanas *mērķis ir izveidot pastāvīgu instrumentu, kas nodrošinātu sociāli neaizsargātajām personām atbalstu pēc elektroenerģijas cenu kāpuma, kas prognozējams līdz ar elektroenerģijas tirgus atvēršanu*. Tātad Pakalpojums pēc būtības nosaka finansiālu atbalstu un bez šī atbalsta pašam Pakalpojumam nav jēgas. Pakalpojums praktiski izpaužas kā sociāla atbalsta instruments, kas piesaistīts elektroenerģijas tirgotāju sniegtajam pamatpakalpojumam un būtībā ir no valsts budžeta finansēts atvieglojums tieši elektroenerģijas lietotājiem (nevis pakalpojums Patērētāju tiesību aizsardzības likuma izpratnē). Aizsargātā lietotāja jēdziens un Pakalpojums sākotnēji ieviests, pamatojoties uz Eiropas Parlamenta un Padomes 2009.gada 13.jūlija Direktīvas 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu 3. panta septīto daļu. Saskaņā ar Elektroenerģijas tirgus likuma 1. panta otrās daļas 2. punktu aizsargātais lietotājs ir trūcīga vai maznodrošināta ģimene (persona), daudzbērnu ģimene vai ģimene (persona), kuras aprūpē ir bērns ar invaliditāti, vai persona ar I invaliditātes grupu, kura izlieto elektroenerģiju savā mājsaimniecībā pašas vajadzībām (galapatēriņam). Savukārt, sniedzot Pakalpojumu, elektroenerģijas tirgotājs, kas ir Pakalpojuma sniedzējs, piemēro aizsargātā lietotāja elektroenerģijas rēķinā maksājuma samazinājumu elektroenerģijas cenai, obligātā iepirkuma un jaudas komponentei un sistēmas pakalpojumiem noteiktā apmērā (turpmāk arī- maksājuma samazinājums). Lai gan šobrīd spēkā esošo Ministru kabineta 2016.gada 12.jūlija noteikumu Nr. 459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība” (turpmāk – Noteikumi Nr.459) normās noteiktais aizsargāto lietotāju atbalsta instruments ir nozīmīgs nabadzības un sociālās atstumtības riskus mazinošs rīks, tā šī brīža izpildījums ir smagnējs. Esošā Pakalpojuma sniegšanas, saņemšanas un uzraudzības sistēma ir administratīvi smagnēja gan aizsargātajiem lietotājiem, gan Pakalpojuma sniedzējam, tāpat tā ir pretrunā ar brīvā elektroenerģijas tirgus principiem, kad aizsargātais lietotājs var brīvi izvēlēties sev piemērotāko elektroenerģijas tirgotāju, vienlaikus saņemot Pakalpojumu. Proti:  1) šobrīd saskaņā ar Noteikumu Nr.459 6.punktu ir noteikts, ka pakalpojuma sniedzējs var būt tikai viens tirgotājs un secīgi Pakalpojumu var saņemt tikai tie aizsargātie lietotāji, kuriem ir noslēgts elektroenerģijas tirdzniecības līgums ar Pakalpojuma sniedzēju (kopš 2015.gada – AS “Latvenergo”), ar kuru savukārt līgumu par Pakalpojuma nodrošināšanu slēdz BVKB. Atbilstoši Elektroenerģijas tirgus likuma pārejas noteikumu 85.punktam minēto regulējumu piemēro līdz Ministru kabinets pieņems un stāsies spēkā Elektroenerģijas tirgus likuma 33.1 panta ceturtajā daļā minētā kārtība, tas ir Noteikumu projekts. Brīvā elektroenerģijas tirgus apstākļos šāds mehānisms ir pretrunā ar aizsargāto lietotāju kā elektroenerģijas patērētāju iespēju pēc saviem ieskatiem izvēlēties elektroenerģijas tirgotāju, vienlaikus saņemot Pakalpojumu. Svarīgi uzsvērt, ka šobrīd regulējumā nav noteikts, kā Pakalpojumu var saņemt apakšlietotāji;  2) 2020. gadā vidēji mēnesī Pakalpojumu saņēma aptuveni puse (2020.gada augustā - 80 091 aizsargātie lietotāji) no kopējā aizsargātā lietotāja kritērijiem atbilstošo personu (ģimeņu) skaita (aptuveni 160 000). Esošie apstākļi mazina enerģētiskās nabadzības riskus tikai daļai iedzīvotāju, kuri atbilst aizsargātā lietotāja statusam. Lai saņemtu Pakalpojumu, aizsargātajiem lietotājiem tam ir pašiem jāpiesakās, tas ir, jābūt informētiem par procedūru un jābūt gataviem to izpildīt, lai pretendētu uz maksājuma samazinājumu norēķinos par elektroenerģiju, ko piemēro Pakalpojuma sniedzējs;  3) pašreizējā aizsargāto lietotāju statusu apliecinošo datu pārbaude ir administratīvs slogs no Pakalpojuma sniegšanas puses:   * kad daudzbērnu ģimenes piesakās Pakalpojumam, Pakalpojuma sniedzējs salīdzina ar Pilsonības un migrācijas lietu pārvaldes (turpmāk – PMLP) pārziņā esošā reģistra datiem. (AS “Latvenergo” elektroniski nosūta pieprasījumu par datu pārbaudi uz PMLP (maksas pakalpojums, par kuru AS “Latvenergo” un PMLP ir noslēgts līgums) un šis process prasa ilgāku laiku kā pārbaude tiešsaistes datu bāzē); * maznodrošinātām vai trūcīgām personām datus Pakalpojuma sniedzējam nodod atsevišķi pašvaldības; * ģimenēm, kuru aprūpē ir bērns ar invaliditāti vai personām ar I grupas invaliditāti jāpiesakās Pakalpojumam ar iesniegumu. Veselības un darbspēju ekspertīzes ārstu valsts komisijas (turpmāk - VDEĀVK) tiešsaistes datu bāzē Pakalpojuma sniedzējs pārbauda, vai konkrētajai personai ir piešķirta invaliditāte.   Šobrīd katru no augstāk minētajām aizsargātā lietotāja statusa pārbaudēm atsevišķi veic Pakalpojuma sniedzējs. Ņemot vērā, ka Pakalpojums pēc būtības ir sociāla rakstura, šādas datu pārbaudes ir papildus darbības ārpus Pakalpojuma sniedzēja pamatkompetences – elektroenerģijas tirdzniecības. Turklāt, atsevišķam aizsargāto lietotāju kategorijām atbilstība statusam tiek noteikta reizi gadā, lai gan ir iespējamība, ka statuss faktiski bijis spēkā mazāku laika posmu, kas savukārt neatbilst labiem valsts pārvaldības principiem un akurātam valsts budžeta līdzekļu izlietojumam.  4) šobrīd saskaņā ar Noteikumu Nr. 459 29.punktu BVKB nodrošina Pakalpojuma sniegšanai piešķirto valsts budžeta līdzekļu izlietošanas uzraudzību - ikmēneša Pakalpojuma sniedzēja sastādītā kompensācijas rēķina par maksājuma samazinājumu elektroenerģijas rēķiniem apjomu manuālu pārbaudi, kā arī izvērstas ceturkšņa atskaites par kompensāciju, piemērojot maksājuma samazinājumu, atkarībā no pieslēguma jaudas, pārbaudi un vairākas reizēs gadā klātienes pārbaudes pie Pakalpojuma sniedzēja (līdz 2020.gadam uzraudzību veica Ekonomika ministrija). Šāds valsts budžeta līdzekļu izlietošanas uzraudzības un kontroles modelis ir administratīvi smagnējs, prasa papildu personāla un laika resursus, kā arī pieļauj lielāku kļūdu iespējamību.  5)Pakalpojuma sniedzēja rīcībā nonāk informācija par aizsargāto lietotāju sensitīviem personas datiem, kas pēc būtības Pakalpojuma sniedzējam nav aktuāli.  *[2] Tiesiskā regulējuma mērķis un būtība*  Noteikumu projekta mērķis ir ieviest risinājumu, kuram jānodrošina aizsargāto lietotāju statusa atbilstības un Pakalpojuma sniedzēju uzskaites datu kontrole, vienlaikus mazinot administratīvās izmaksas un radot elastīgu sistēmu Pakalpojuma sniedzēju un saņēmēju skaita palielināšanai, enerģētiskās nabadzības risku mazināšanai un precīzai, efektīvai valsts budžeta līdzekļu kontrolei, vienlaikus veicinot digitalizācijas procesu ieviešanu valsts pārvaldes un pašvaldību darbībā.  Lai sasniegtu minēto mērķi, 2018.gada oktobrī Ekonomikas ministrijas valsts sekretārs uzdeva BVKB veikt iepirkumu ALDIS izstrādei līdz 2018.gada beigām. Tāpat Ekonomikas ministrija iniciēja grozījumus Elektroenerģijas tirgus likumā un 2020.gada 15.februārī tika pieņemts jauns regulējums likuma 33.1 pantā attiecībā uz Pakalpojuma sniegšanu, saņemšanu, ALDIS un datu apmaiņu ALDIS, kā arī aizsargātā lietotāja statusa noteikšanu.  Attiecīgi tiesiskā regulējuma būtība ietver Pakalpojuma sniegšanas nosacījumus, tā finansēšanas un uzraudzības kārtību, Pakalpojuma saņemšanas kārtību informācijas sistēmā ALDIS, kā arī datu apriti un apstrādes noteikumus šajā informācijas sistēmā.  *[2.1.] Informācijas sistēma un datu apmaiņa*  ALDIS ir izstrādāta un pārbaudīta testa vidē un tās pilna funkcionalitāte reāllaikā plānota tikai pēc Noteikumu projekta stāšanās spēkā, pašlaik paredzot arī iespēju veikt labojumus, ja tādi būs nepieciešami. ALDIS pārzinis ir BVKB. Ar Noteikumu projektu plānots ieviest izmaiņas līdzšinējā Pakalpojuma īstenošanas mehānismā.  Jaunais mehānisms paredz, ka Pakalpojumu aizsargātais lietotājs var saņemt pie jebkura elektroenerģijas tirgotāja kā galalietotājs vai apakšlietotājs. Izņēmumi – ja elektroenerģijas tirgotājs tirgo elektroenerģiju tādiem ne mājsaimniecību lietotājiem, kuriem nav vai nav iespējami apakšlietotāji, piemēram, industriālajiem klientiem.  Otrs būtisks mehānisma jauninājums - Pakalpojuma saņemšana jeb piemērošana aizsargātajiem lietotājiem notiek automātiski – viņiem nav jāpiesakās pie Pakalpojuma sniedzēja un nav jāiesniedz aizsargātā lietotāja statusu apliecinoša dokumentācija. Noteikumu projekta 33.punktā paredzēta datu apmaiņa, kad Pakalpojuma sniedzējs nosūta ALDIS visu līgumu, tostarp visu fizisko personu līgumu, datus (vārds, uzvārds, personas kods, līguma Nr.). Saskaņā ar pašlaik pieejamajiem aprēķiniem, ko iesniedza AS “Latvenergo”, minētās fiziskās personas, tai skaitā, aizsargātie lietotāji, ir aptuveni 660 000 un aptuvenās aplēsēs ik mēnesi ALDIS tiks nosūtīti 500 000 personu dati, kas nav aizsargātie lietotāji. Noteikumu projekts paredz, ka Pakalpojums tiek nodrošināts, izmantojot Pakalpojumu sniedzēju uzņēmējdarbības procesu- elektroenerģijas tirdzniecību, par kuru galalietotājs slēdzis līgumu ar elektroenerģijas tirgotāju. Minēto līgumu dati, tai skaitā personu dati, kas jau ir Pakalpojuma sniedzēja rīcībā, ir kā viens no posmiem Pakalpojuma nodrošināšanā aizsargātajiem lietotājiem – aizsargāto lietotāju identificēšana starp visiem galalietotājiem, izmantojot ALDIS. Šāds posms ieviests, aizstājot līdzšinējo procesu, kad aizsargātie lietotāji pieteicās pie Pakalpojuma sniedzēja. Aizsargāto lietotāju identificēšanai ALDIS sistēmā starp visām privātpersonām-līgumslēdzējiem ir šādi nolūki:   * Maksimāli liela aizsargāto lietotāju skaita noteikšana un maksājuma samazinājuma piemērošana lietotājiem, kas saņem Pakalpojumu, īpaši attiecībā uz personām, kas nezina par Pakalpojumu vai veselības, finansiālo vai sadzīves apstākļu dēļ nevar tam pieteikties; * Aizsargāto lietotāju personas datu, tai skaitā. sensitīvo datu (veselības stāvoklis) apstrāde slēgtā datu sistēmā ALDIS, kurai ir ierobežota piekļuve un kuras darbības tiesiskajā ietvarā nav paredzētas nekādas tālākas vai plašākas darbības  ar personu datiem (piemēram, datu nosūtīšana), tie nenonāk pie Pakalpojuma sniedzēja (Pakalpojuma sniedzējam šādi dati arī nav aktuāli); * Piemērot Pakalpojumu iespējami ātri un korekti, ņemot vērā, ka aizsargātā lietotāja statuss tiek pārbaudīts ik mēnesi un ir mainīgs, piemēram daudzbērnu ģimeņu gadījumā, tādejādi nenoslogojot nedz pašus lietotājus, nedz Pakalpojuma sniedzēju, nedz citas iestādes, kuras padod datus ALDIS, kas ir svarīgi pie aizsargātās lietotāja statusa noteikšanas; * Piemērot Pakalpojumu apakšlietotājiem, kas piesakās Pakalpojuma saņemšanas citas personas (fiziskas vai juridiskas) elektroenerģijas tirdzniecības līguma ietvaros, jo citādi Pakalpojumu nav iespējams saņemt.   Pakalpojuma sniedzēji nodos savu klientu līgumu datus, starp kuriem ALDIS identificēs aizsargātos lietotājus un tiem piemērojamo maksājuma samazinājumu rēķinā par elektroenerģiju bez PVN un šo informāciju nosūtīs katram attiecīgajam Pakalpojuma sniedzējam. Izņēmums automātiskā Pakalpojuma piemērošanā ir apakšlietotāji, kurus nevar identificēt datu apmaiņas procesā un kuriem pašiem jāpiesakās Pakalpojumam pie tā Pakalpojuma sniedzēja (elektroenerģijas tirgotāja), kādu izvēlējies lietotājs (Noteikumu projekta III nodaļa)  Lai arī apakšļietotājiem nodrošinātu Pakalpojuma saņemšanu, Pakalpojuma sniedzējiem, kā iepriekš minēts, ALDIS jānodod dati par visiem elektroenerģijas tirdzniecības līgumiem – tai skaitā, juridisku personu. Tas skaidrojams ar to, ka galalietotājs var būt juridiska persona, piemēram daudzdzīvokļu ēkas apsaimniekotājs, kas slēdz līgumu par elektroenerģijas piegādi visai ēkai un no kopējā rēķina attiecina atsevišķu apakšlietotāja elektroenerģijas rēķinu katram dzīvoklim. Tāpat, saskaņā ar normatīvo regulējumu, elektroenerģijas tirgotājiem nav jāizšķir juridiskas personas kategorijās, piemēram, tādās, kurām var būt apakšlietotāji. Šādā gadījumā galalietotāja (līgumslēdzēja) pienākums ir apakšlietotājam - aizsargātajam lietotājam, piemērot pienākošos maksājuma samazinājumu rēķinā par elektroenerģiju, kā arī pēc aizsargātā lietotāja pieprasījuma izsniegt elektroenerģijas tirdzniecības līguma numuru, kuru aizsargātais lietotājs uzrāda Pakalpojuma sniedzējam piesakoties Pakalpojuma saņemšanai (Ministru kabineta 2014.gada 21.janvāra noteikumu Nr. 50 “Elektroenerģijas tirdzniecības un lietošanas noteikumi” 2.1. apakšpunkts nosaka, ka apakšlietotājs ir persona, kas pēc vienošanās ar lietotāju izmanto tā īpašumā vai valdījumā esošus elektrotīklus elektroenerģijas saņemšanai un nepērk elektroenerģiju no tirgotāja vai sistēmas operatora.) Tomēr arī šajā gadījumā aizsargātajam lietotājam (kā apakšlietotājam) nav jāiesniedz aizsargātā lietotāja statusu apliecinoša dokumentācija Pakalpojuma sniedzējam, bet jāsniedz savs vārds, uzvārds, personas kods un elektroenerģijas līguma numurs, kura ietvaros vēlas saņemt Pakalpojumu, kā arī pakalpojuma saņemšanas adrese. Šos datus Pakalpojuma sniedzējs izmantos, lai tos nosūtītu ALDIS, kas identificēs aizsargāto lietotāju atbilstību statusam un pēc tam galalietotājam izrakstītā rēķinā atainotu tos apakšlietotājus, kuri konkrētā galalietotāja līguma ietvaros saņem Pakalpojumu. Plānots, ka aizsargātie lietotāji, kuri ir apakšlietotāji un pie pašreizējā Pakalpojuma sniedzēja pieteikušies Pakalpojuma saņemšanai līdz Noteikumu projekta spēkā stāšanās laikam, turpina saņemt Pakalpojumu pie šī paša Pakalpojuma sniedzēja, līdz piesakās pie cita Pakalpojuma sniedzēja.  Ņemot vērā Pakalpojuma saņemšanas mehānisma jauninājumus, aizsargāto lietotāju skaits, kas saņems atbalstu norēķiniem par elektroenerģiju ievērojami pieaugs, sagaidāms, ka tas sasniegs 150 000 - 160 000 aizsargātos lietotājus (aprēķināts pēc Labklājības ministrijas un PMLP sniegtās informācijas) mēnesī līdzšinējo 80 000 - 90 00 (vidējais personu skaits, kam AS “Latvenergo” ik mēnesi sniedz Pakalpojumu) vietā.  ALDIS saņems datus no šādu pārziņu reģistriem:   * pašvaldībām, lai identificētu trūcīgās un maznodrošinātās personas, izmantojot pašvaldību informācijas sistēmu datus; * PMLP, lai identificētu Pakalpojuma saņēmējus daudzbērnu ģimenēs, izmantojot Iedzīvotāju reģistra datus; * VDEĀVK, lai identificētu Pakalpojuma saņēmējus ģimenēs ar bērniem ar invaliditāti un personas ar I invaliditātes grupu vai to aizgādņiem, izmantojot Invaliditātes informācijas sistēmas datus; * Pakalpojuma sniedzējiem, lai no visiem elektroenerģijas galalietotājiem identificētu aizsargātos lietotājus un tiem piemērotu Pakalpojumu.   Tā kā dati, par kuriem atbildīgas pašvaldības, tiks iegūti, izveidojot saskarni ar Sociālās sfēras procesu pārvaldības lietojumprogrammu “SOPA” (turpmāk – SOPA), pašvaldībām dati speciāli nebūs jāgatavo, jāatlasa vai jāpielāgo saskarne - tie tiks iegūti, no esošā pašvaldību datu reģistra apjomā, kāds ticis nodrošināts Pakalpojuma īstenošanai līdz šim - datu apkopošanas un nodošanas moduļa funkcionalitātes nodrošinājums un lietotāju atbalsts, datu drošības nodrošināšana, datu centra serveri un to programmatūra, sakaru tehniskais nodrošinājums u.c. nepieciešamie procesi. Viens no identificētiem riskiem Pakalpojuma saņemšanā ir tas, ka trūcīga/maznodrošināta persona neinformē sociālo dienestu par Pakalpojuma sniedzēja maiņu, kā rezultātā, Pakalpojumu persona var nesaņemt, tomēr risks par neaktuālu datu saņemšanu pastāv jebkura datu reģistra datu apmaiņas procesa ietvaros.  Lai pilnvērtīgi izmantotu Valsts reģionālās valsts aģentūras (turpmāk – VRAA) pārziņā esošo Valsts informācijas sistēmu savietotāju (turpmāk – VISS), datu aprite ar nepieciešamajiem datu devējiem, izvērtējot laika un materiālos resursus, tiks nodrošināta izmantojot VISS. (Datu apmaiņai jau šobrīd ALDIS funkcionalitātē paredzēts izmantot VISS).  Datu apmaiņa notiks reizi mēnesī, kas nozīmē, ka aizsargātā lietotāja statuss tiek identificēts ik mēnesi. Svarīgi uzsvērt, ka aizsargātā lietotāja statusu apliecina, ņemot vērā datu pārziņu iesūtītos datus un uzskatot tos par aktuālajiem uz datu nodošanas brīdi.  Pēc Noteikumu projekta spēkā stāšanās valsts pārvaldes pakalpojumu portālā [www.latvija.lv](http://www.latvija.lv) tiks aktivizēts e-pakalpojums “*Aizsargātā lietotāja statusa noteikšana*”. Saskaņā ar Ministru kabineta 2017. gada 4. jūlija noteikumu Nr.399 “Valsts pārvaldes pakalpojumu uzskaites, kvalitātes kontroles un sniegšanas kārtība” 17.punktu, kas nosaka, ka pakalpojumu pieprasīšanas un saņemšanas kanāli iedalāmi klātienes un neklātienes kanālos, bet neklātienes kanāli iedalāmi elektroniskos, telefoniskos un pasta starpniecības kanālos. Noteikumu projekts paredz, ka Pakalpojums tiks sniegts neklātienē -elektroniski (izmantojot ALDIS), bet, ja pakalpojumam nepieciešams pieteikties (Noteikumu projekta 18., 19.punkts), to dara klātienē pie Pakalpojuma sniedzēja.  Saskaņā ar Vides aizsardzības un reģionālās attīstības ministrijas (turpmāk – VARAM) norādīto informāciju par plānoto Atvieglojumu vienotās informācijas sistēmas izstrādi, sākot no 2023.gada, kā arī portāla www.latvija.lv e-pakalpojumu “*Man pieejamie pakalpojumi ar atvieglojumiem un to saņemšanas nosacījumi*”, kuru izstrādās VRAA vēlākais līdz 2022.gada 15.oktobrim ar mērķi nodrošināt atvieglojuma saņēmējam jeb iedzīvotājam redzēt visus sev un saviem nepilngadīgajiem bērniem pieejamos pakalpojumus ar atvieglojumiem un to saņemšanas nosacījumus, Ekonomikas ministrija un BVKB kā ALDIS pārzinis pie tālākās ALDIS attīstības un darbības ņems vērā un apņemas sadarboties ar VARAM vienotas atvieglojumu platformas izveides procesā.  ALDIS datus, tai skaitā par sniegto valsts finansēto atbalstu pa aizsargāto lietotāju kategorijām, apkopotā, anonimizētā veidā pēc pamatota pieprasījuma varēs izgūt pēc nepieciešamības.  BVKB būs institūcija, kurā aizsargātajiem lietotājiem vai Pakalpojuma sniedzējiem ir iespēja vērsties jautājumu gadījumā saistībā ar datu apmaiņu, aizsargātā lietotāja statusu un aprēķināto pienākušos maksājuma samazinājumu.  *[2.2] Datu apstrāde*  Izmantojot ALDIS, Pakalpojumu plānots īstenot formā, kad tas lielākajā daļā Pakalpojuma saņemšanas gadījumu neuzliek aizsargātam lietotājam nekādu slogu, sevišķi ņemot vērā līdzšinējo problemātiku, kad daļa aizsargāto lietotāju nezina par Pakalpojumu vai viņiem ir apgrūtinoši pietiekties Pakalpojumam un pierādīt savu atbilstību aizsargātā lietotāja statusam. Papildus, tā kā Pakalpojumu varēs sniegt jebkurš elektroenerģijas tirgotājs, jaunais Pakalpojuma īstenošanas mehānisms izstrādāts, vadoties pēc principa minimizēt administratīvo slogu Pakalpojuma sniedzējam, kāds tas būtu, piemēram, saņemot rakstveida pieteikumus no aizsargātajiem lietotājiem un katram Pakalpojuma sniedzējam veidojot saskarni, vienošanos vai cita veida aizsargātā lietotāja statusa atbilstības pārbaudes procesu, šajā gadījumā apvienojot to vienā, izmantojot ALDIS un datu apmaiņu. ALDIS ir izveidoti unikāli algoritmi tieši aizsargātā lietotāja kategoriju atlasei un pārbaudei, ņemot vērā Latvijā jau esošas personu datu apstrādes sistēmas. ALDIS uzbūve un darbība aizstāj procesu, kad katrs Pakalpojuma sniedzējs saņem aizsargātā lietotāja personas datus un apstrādā tos, tai skaitā veselības un sociālā stāvokļa datus, tā vietā Pakalpojuma sniedzējs no ALDIS saņems tikai pazīmi par aizsargātā lietotāja atbilstību statusam un tam attiecināmo maksājuma samazinājuma apmēru elektroenerģijas rēķinā. Lai īstenotu šādu procesu, nepieciešams saņemt un apstrādāt daudzu personu datu apjomu, jo, pirmkārt, aizsargātā lietotāja statuss ir mainīgs, otrkārt, lai gan Pakalpojumu saņem arī ģimene (daudzbērnu ģimene, ģimene ar bērnu ar invaliditāti, trūcīga vai maznodrošināta ģimene), rēķinu par elektroenerģiju un tajā ietverto maksājuma samazinājumu saņem (viena) persona, jo Pakalpojuma sniedzējs līgumu par elektroenerģijas tirdzniecību slēdz ar konkrētu personu. Visu aizsargāto lietotāju, kuri ir elektroenerģijas tirdzniecības līguma slēdzēji, datu apstrāde tiek veikta nolūkā visiem šiem aizsargātajiem lietotajiem automātiski (bez pieteikšanās) sniegt Pakalpojumu. Ja aizsargātais lietotājs ir apakšlietotājs, tas, kā iepriekš minēts, Pakalpojumam piesakās Pakalpojuma sniedzējam iesniedzot vārdu, uzvārdu, personas kodu, Pakalpojuma saņemšanas adresi un galalietotāja elektroenerģijas tirdzniecības līguma numuru. Jāuzsver, ka arī šobrīd Pakalpojuma sniegšana un saņemšana nav iespējama bez personas datu apstrādes.  Aizsargātais lietotājs uzzina par Pakalpojuma saņemšanu rēķinā par elektroenerģiju, ko izraksta Pakalpojuma sniedzējs, kā arī [www.latvija.lv](http://www.latvija.lv) portālā. Rēķinā, Pakalpojuma sniedzēja mājaslapā vai atsevišķā informatīvā vēstulē Pakalpojuma sniedzējs informē savus klientus par Pakalpojuma sniegšanu, saskaņā ar Noteikumu projektā noteikto regulējumu. Ar Noteikumu projekta 34.punktu tiks noteikta datu apmaiņas starp pakalpojuma sniedzēju un ALDIS kārtība. Savukārt ar Noteikumu projekta 33.punktu tiks noteikts datu apjoms, kādu Pakalpojuma sniedzējs sniedz ALDIS. Līdz ar to datu apstrādes tiesiskais pamats tiks noteikts ar tiesību aktu. Saskaņā ar Oficiālo publikāciju un tiesiskās informācijas likuma 2.panta otro daļu oficiālā publikācija ir publiski ticama un saistoša. Neviens nevar aizbildināties ar oficiālajā izdevumā publicēto tiesību aktu vai oficiālo paziņojumu nezināšanu. Ņemot vērā minēto, Pakalpojuma sniedzēja klienti par pārziņiem un personas datu apstrādi tiek informēti arī ar šā noteikuma projekta spēkā stāšanos.  Viens no priekšnosacījumiem, lai BVKB varētu veikt savu normatīvajos aktos noteikto pienākumu – pārbaudīt atbilstību aizsargātā lietotāja statusam ir kvalitatīvas informācijas iegūšana par aizsargātājiem lietotājiem no citām institūcijām. Noteikumu projektā minēto datu apstrādes pamats ir Eiropas Parlamenta un Padomes 2016. gada 27. aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Datu regula) 6.panta 1.punkta c) apakšpunkts, lai izpildītu uz pārzini attiecināmu juridisku pienākumu un datu regulas 9.panta 2.punkta b) apakšpunkts, lai realizētu pārziņa pienākumus un īstenotu datu subjekta konkrētas tiesības sociālā nodrošinājuma un sociālās aizsardzības tiesību jomā. Datu apstrādes nolūks izriet no Elektroenerģijas tirgus likuma 331. panta otrās daļas, kas nosaka, ka atbilstību aizsargātā lietotāja statusam kalendāra mēneša ietvaros pārbauda aizsargātā lietotāja datu informācijas sistēma, kuras uzturēšanas un pārziņa funkcijas veicējs ir Ministru kabineta noteiktā atbildīgā iestāde enerģētikas politikas administrēšanas jomā, savukārt Elektroenerģijas tirgus likuma 331. panta pirmā daļa noteic, ka aizsargātajam lietotājam viena elektroenerģijas tirdzniecības līguma ietvaros ir tiesības saņemt aizsargātā lietotāja tirdzniecības pakalpojumu. Attiecīgi izrietošais personas datu apstrādes nolūks ir aizsargātā lietotāja statusa atbilstības pārbaude un aizsargātā lietotāja tiesību saņemt Pakalpojumu īstenošana. Apstrādājot īpašo kategoriju datus tiks īstenoti tādi tehniskie un organizatoriskie pasākumi, kuri atbildīs Datu regulas prasībām. Vienlaikus norādīts apstrādājamo (sniedzamo) datu apjoms nolūka sasniegšanai, proti, ziņas par aizsargāto lietotāju tādā apjomā, kas ir pietiekams pārbaudes veikšanai. Noteikumu projektā, paredzot Pakalpojuma sniedzēju un institūciju pienākumu sniegt konkrētos datu veidus, ir vērtēta katra datu veida nepieciešamība noteiktajam personas datu apstrādes nolūkam. Līdz ar to Noteikumu projektā minētie datu veidi ir atbilstīgi un ietver tikai to, kas nepieciešams to apstrādes nolūkam.  Noteikumu projektā paredzēts identificēt personu, kurai ir tiesības saņemt aizsargātā lietotāja tirdzniecības pakalpojumu, kā arī veikt maksājuma samazinājuma aprēķinu aizsargātajām lietotājam, kas veicinātu pilnvērtīgāku aizsargātā lietotāja statusa pārbaudes veikšanu. Personu identificēšanai noteikts minimālais informācijas apjoms, ņemot vērā Datu regulas datu minimizēšanas principu. Primārais identifikators ir personas kods. Šo prasību iespējams attiecināt uz personām, kurām ir piešķirts personas kods, jo šāds datu lauks iekļauts ALDIS uzbūves struktūrā  Personas datu glabāšanas termiņš noteikts, pamatojoties uz Noteikumu projektā noteikto kārtību, kā tiek sniegts finansējums Pakalpojuma sniedzējiem Pakalpojuma nodrošināšanai un kā finansējuma pārmaksa tiek ieskaitīta atpakaļ valsts budžetā. Katra kalendāra gada sākumā Pakalpojuma sniedzējs atmaksā atpakaļ summu, kas pie tā palikusi uzkrājumā visa gada laikā, ja aizsargātais lietotājs, mainījis pakalpojuma sniedzēju vai nav spējis tam pienākošos maksājuma samazinājumu izmantot pilnā apmērā, kas nozīmē, ka personas dati jāglabā 12 mēnešus (+12 mēneši). Papildus tam, aizsargātajam lietotājam ir tiesības pieprasīt nesaņemto maksājuma samazinājumu par iepriekšējiem 2 mēnešiem, bet ne vairāk, jo šāda laika apjoms ir pietiekams, lai saprastu, ka rēķinā par elektroenerģiju nav iekļauts maksājuma samazinājums, vienlaikus pastāvot spēkā esošam aizsargātā lietotāja statusam. Šādā gadījumā jārisina sistēmas kļūda (+1 mēnesis). Tāpat, jāparedz elektroenerģijas patēriņa datu kļūda, kas arī var atklāties 3 mēnešus pēc faktiskā elektroenerģijas rēķina sastādīšanas (kā norāda Pakalpojuma sniedzēji) un ietekmēt finanšu apjoma izmaiņas – gan aizsargātam lietotājam attiecināmās, gan tās, kas iespējams, jāieskaita atpakaļ valsts budžetā (+3 mēneši). Papildus, personas datu glabāšanas termiņā tiek ieskaitīts viens mēnesis, saskaņā ar Iesniegumu likumu, lai izskatītu personu iesniegumus un rastu uz tiem atbildi (+1 mēnesis). Aprakstītais process kopumā paredz personas datus glabāt 18 mēnešus plānotā normatīvā regulējuma pilnīgai izpildei.  Ja aizsargātais lietotājs ir atteicies no pakalpojuma saņemšanas vai pieprasa, lai tās datus dzēš, personas dati tiek dzēsti pēc 18 mēnešiem, ņemot vērā augstāk minēto pamatojumu normatīvā regulējuma pilnīgai izpildei. Personu dati pēc to dzēšanas nav pieejami ne Pakalpojuma sniegšanas, ne kādam citam izmantošanas nolūkam.  Ja aizsargātais lietotājs pēc atteikšanās saņemt Pakalpojumu, tomēr pārdomā un vēlas atkārtoti saņemt to, tas ar iesniegumu vēršas pie BVKB par vēlmi atsākt saņemt Pakalpojumu. BVKB ievada ALDIS šo aizsargāto lietotāju un turpmāk tiks atsākta personas datu apstrāde. Ja kāds no reģistriem būs personas datus iesūtījis, to apstrādās, aprēķinot un piemērojot maksājuma samazinājumu. Vēl ir opcija – dzēst lietotāju. Ja persona nevēlas, ka viņas dati tiek apstrādāti, pieprasa dzēst personas datus – turpmāk persona vairs nevienā aprēķinā neparādīsies, būs dzēsta. Ja reģistrs personas datus iesūtīs, ALDIS to tos ignorē, neizmanto aprēķinos, nesūta Pakalpojuma sniedzējiem, neveic nekādu apstrādi. Ja tomēr persona vēlas turpināt datu apstrādi, tad atbilstoši pēc personas iesnieguma, BVKB atjauno personu, izņemot no dzēsto personu saraksta.  Pēc personas lūguma neapstrādāt datus, ALDIS funkcija aptur no reģistriem ienākošos neapstrādājamos datus, liedzot to piekļuvi datu apstrādes procesa funkcijai.  ALDIS auditācijas datus, saskaņoti ar personas datu uzglabāšanas ilgumu glabā 18 mēnešus un pēc tam dzēš. Atbilstoši Fizisko personu datu apstrādes likuma 37.panta otrai daļai, ja pārzinim ir noteikts pienākums nodrošināt sistēmas auditācijas pierakstu uzglabāšanu, tie ir uzglabājami ne ilgāk kā vienu gadu pēc ieraksta izdarīšanas, ja normatīvie akti vai apstrādes raksturs nenosaka citādi. Savukārt atbilstoši tā paša panta ceturtajai daļai pārzinim nav pienākuma saglabāt auditācijas pierakstos informāciju tikai tādēļ, lai apmierinātu datu subjekta pieprasījumu.  Papildus norādāms, ka iegūtās informācijas un datu aizsardzība tiks nodrošināta saskaņā ar Datu regulu, tai skaitā Datu regulas 15.-22.pantu. Jau šobrīd BVKB nodrošina fizisko personu datu apstrādi un aizsardzību atbilstoši iekšējo un ārējo normatīvo aktu prasībām, realizējot drošības pasākumus, lai nepieļautu nesankcionētu piekļuvi personas datiem, to izpaušanu vai citu prettiesisku personu datu apstrādi. Personas dati tiek glabāti atbilstoši BVKB lietu nomenklatūrai un normatīvo aktu prasībām.  Ja aizsargātais lietotājs kā apakšlietotājs veselības stāvokļa dēļ nespēj vai nevar pieteikties Pakalpojumam pie Pakalpojuma sniedzēja, tas var deleģēt pieteikumu veikt citai personai, saskaņā ar Datu regulas nosacījumiem.  BVKB kā ALDIS pārzinis, kas apstrādās liela apjoma, tai skaitā īpašu kategoriju datus, izstrādājis arī novērtējumu par ietekmi uz datu aizsardzību.  Tā kā ALDIS paredz fizisko personu datu apstrādi, Noteikumu projekta izstrādes laikā tika piesaistīta arī Datu valsts inspekcija (turpmāk – DVI) un plānotais Pakalpojuma mehānisms prezentēts arī DVI pārstāvim.  Noteikumu projekts skar fizisko personu pamattiesības un brīvības. Satversmes 96.pants nosaka, ka ikvienam ir tiesības uz privātās dzīves, mājokļa un korespondences neaizskaramību. Tiesības uz privātās dzīves neaizskaramību ietvertas arī Eiropas Cilvēka tiesību un pamatbrīvību aizsardzības konvencijas 8.pantā un Eiropas Savienības Pamattiesību hartas 7.pantā. Eiropas Savienības Pamattiesību hartas 8.panta 1.punkts nosaka, ka ikvienai personai ir tiesības uz savu personas datu aizsardzību. Personu datu aizsardzību regulējums noteikts arī Eiropas Parlamenta un Padomes 2016. gada 27. aprīļa regulā (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula).  Satversmes 116.pants nosaka, ka Satversmes 96.pantā noteiktās tiesības var ierobežot likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību. Turklāt Satversmes tiesa ir norādījusi, lai konstatētu, vai ierobežojumi pamattiesību īstenošanai atbilst Satversmes 116.panta prasībām, nepieciešams noskaidrot vai ierobežojums:  1) ir noteikts ar pienācīgā kārtā pieņemtu likumu;  2) vai tam ir leģitīms mērķis;  3) vai tas ir samērīgs (sk. Satversmes tiesas 2002.gada 20.maija spriedumu lietā Nr.2002-01-03).  Tiesību aktos jāparedz skaidrs mērķis, kura dēļ informācija ir sniedzama, un jānosaka pēc iespējas nepārprotams šīs informācijas apstrādes nolūks, kā arī sniedzamās informācijas apjoms un veids.  Noteikumu projekts nosaka sniedzamās informācijas apjomu un veidu, ko sniedz iestādes, pašvaldības un pakalpojumu sniedzēji ar mērķi izpildīt kādu no BVKB normatīvajos aktos noteiktajiem pienākumiem. Noteikumu projekts nosaka, ka informāciju sniedz BVKB Elektroenerģijas tirgus likumā noteikto pienākumu veikšanai. Noteikumu projekts paredz pienākuma nolūku – pārbaudīt atbilstību aizsargātā lietotāja statusam. Līdz ar to privātpersonu pamattiesību ierobežojums ir noteikts ar pienācīgā kārtā pieņemtu likumu.  Saskaņā ar Satversmes 109.pantu ikvienam ir tiesības uz sociālo nodrošinājumu vecuma, darbnespējas, bezdarba un citos likumā noteiktajos gadījumos.  Sociālās palīdzības mērķis ir sniegt materiālu atbalstu trūcīgai, maznodrošinātai vai krīzes situācijā nonākušai ģimenei vai personai, lai nodrošinātu tās pamatvajadzības un veicinātu darbspējīgas personas līdzdarbību savas situācijas uzlabošanā (sk. Satversmes tiesas 2020.gada 16.jūlija spriedumu lietā Nr.2019-25-03).  Satversmes 110.pants nosaka, ka valsts aizsargā un atbalsta laulību — savienību starp vīrieti un sievieti, ģimeni, vecāku un bērna tiesības. Valsts īpaši palīdz bērniem invalīdiem, bērniem, kas palikuši bez vecāku gādības vai cietuši no varmācības.  No Satversmes 110.panta un Latvijas starptautiskajām saistībām citastarp izriet valsts pozitīvais pienākums izveidot un uzturēt sistēmu, kas vērsta uz ģimenes sociālo un ekonomisko aizsardzību (sk. Satversmes tiesas 2005.gada 4.novembra spriedumu lietā Nr.2005-09-01).  Eiropas Savienības Pamattiesību hartas 33.pants nosaka, ka ģimenei tiek nodrošināta juridiska, ekonomiska un sociāla aizsardzība.  Bērnu tiesību konvencijas 3.panta 2.punkts nosaka, ka dalībvalstis apņemas nodrošināt ikvienam bērnam tādu aizsardzību un gādību, kāda nepieciešama viņa labklājībai, ņemot vērā viņa vecāku, aizbildņu vai citu par bērnu tiesiski atbildīgu personu tiesības un pienākumus, un šajā nolūkā veic visus attiecīgos likumdošanas un administratīvos pasākumus. Savukārt saskaņā ar Bērnu tiesību konvencijas 27.panta 3.punktu dalībvalstis saskaņā ar saviem apstākļiem un iespējām veic attiecīgus pasākumus, lai sniegtu palīdzību vecākiem un citām par bērnu atbildīgām personām šo tiesību īstenošanā, un vajadzības gadījumā nodrošina materiālo palīdzību un atbalsta programmas, īpaši attiecībā uz uzturu, apģērbu un mājokli.  Ņemot vērā pakalpojuma saņemšanas mehānisma jauninājumus, aizsargāto lietotāju skaits, kas saņems atbalstu norēķiniem par elektroenerģiju ievērojami pieaugs, sagaidāms, ka tas sasniegs 150 000 - 160 000 aizsargātos lietotājus (aprēķināts pēc Labklājības ministrijas un PMLP sniegtās informācijas) mēnesī līdzšinējo 80 000 - 90 000 (vidējais skaits, kam AS “Latvenergo” ik mēnesi sniedz Pakalpojumu) vietā. Minētais vērsts uz sabiedrības labklājības aizsardzību.  Saskaņā ar Elektroenerģijas tirgus likuma 331. panta pirmo daļu aizsargātajam lietotājam viena elektroenerģijas tirdzniecības līguma ietvaros ir tiesības saņemt aizsargātā lietotāja tirdzniecības pakalpojumu. Savukārt saskaņā ar Elektroenerģijas tirgus likuma 331. panta otro daļu atbilstību aizsargātā lietotāja statusam kalendāra mēneša ietvaros pārbauda aizsargātā lietotāja datu informācijas sistēma, kuras uzturēšanas un pārziņa funkcijas veicējs ir Ministru kabineta noteiktā atbildīgā iestāde enerģētikas politikas administrēšanas jomā.  Informācijas sistēmā esošās informācijas pieejamība ļaus BVKB efektīvāk pārbaudīt atbilstību aizsargātā lietotāja statusam. Piebilstams, ka informācija par pilngadīgām personām, kurām iepriekšējā mēnesī ir bijis spēkā trūcīgās vai maznodrošinātās ģimenes (personas) statuss, par daudzbērnu ģimeņu bērniem un bērna vecākiem, aizbildņiem vai audžuvecākiem, par izglītojamajiem vecumā no 18 līdz 24 gadiem, kuri iegūst vispārējo, profesionālo vai augstāko izglītību un par personām ar I grupas invaliditāti un bērniem ar invaliditāti ir priekšnosacījums, lai konstatētu aizsargātā lietotāja statusu, kurš dot tiesības saņemt pakalpojumu.  Tātad ar pamattiesību ierobežojumu tiks panākta aizsargāto lietotāju tiesību aizsardzība saņemt aizsargātā lietotāja tirdzniecības pakalpojumu, kā arī visas sabiedrības labklājība. Līdz ar to privātpersonu pamattiesību ierobežojuma leģitīmais mērķis ir citu cilvēku (aizsargāto lietotāju) tiesību aizsardzība un sabiedrības labklājības aizsardzība.  Konstatējot pamattiesību ierobežojuma leģitīmo mērķi, nepieciešams izvērtēt šā ierobežojuma atbilstību samērīguma principam un tādējādi noskaidrot:  1) vai likumdevēja izraudzītie līdzekļi ir piemēroti leģitīmā mērķa sasniegšanai, tas ir, vai ar tiem var sasniegt ierobežojuma leģitīmo mērķi;  2) vai šāda rīcība ir nepieciešama, tas ir, vai mērķi nevar sasniegt ar citiem, personas tiesības mazāk ierobežojošiem līdzekļiem;  3) vai likumdevēja rīcība ir atbilstoša, tas ir, vai labums, ko iegūst sabiedrība, ir lielāks par personas tiesībām nodarīto kaitējumu.  Aizsargātā lietotāja statusa atbilstības pārbaudes efektivitātes veicināšana ir vērsta uz leģitīmā mērķa sasniegšanu. Informācijas sistēma ir specifiski izveidota ar mērķi nodrošināt BVKB un pakalpojuma sniedzējam iespējas saņemt informāciju par personu (konkrētajā gadījumā aizsargāto lietotāju), lai sekmētu efektīvāku BVKB pienākumu izpildi. Līdz ar to likumdevēja izraudzītais līdzeklis ir piemērots leģitīmā mērķa sasniegšanai.  Vērtējot to, vai izraudzītie līdzekļi ir piemēroti leģitīmā mērķa sasniegšanai un nav citu saudzējošāku līdzekļu leģitīmā mērķa sasniegšanai, norādāms, ka saudzējošāks līdzeklis ir nevis jebkurš cits, bet tikai tāds līdzeklis, ar kuru leģitīmo mērķi var sasniegt vismaz tādā pašā kvalitātē.  Informācijas saņemšanai no ALDIS ir nozīme tikai gadījumos, kad persona maldina, slēpj vai neatklāj BVKB nepieciešamo informāciju uzraudzībai vai lietas būtības noskaidrošanai.  Alternatīvs līdzeklis, kas ļauj BVKB pārbaudīt atbilstību aizsargātā lietotāja statusam, ir pieprasīt informāciju no pašiem datu subjektiem, kā tas ir pašlaik. Un šis process prasa ilgāku laiku nekā pārbaude tiešsaistē iestāžu informācijas sistēmās. Vienlaikus norādāms, ka šādas informācijas iegūšana arī skar Satversmes 96.pantā noteiktās tiesības uz privātās dzīves, mājokļa un korespondences neaizskaramību, un nav uzskatāma par saudzējošāku līdzekli.  Informācijas apstrāde informācijas sistēmā samazina administratīvo slogu privātpersonām. Elektroniskā datu aprite būtiski novērš datu neprecizitāti, papīra dokumentu apriti. Valsts pārvaldes iekārtas likuma 10.pants paredz, ja informācija, kura nepieciešama pārvaldes lēmuma pieņemšanai, kas regulē publiski tiesiskās attiecības ar privātpersonu, ir citas institūcijas rīcībā, iestāde to iegūst pati, nevis pieprasa no privātpersonas. Līdz ar to nepastāv citi, saudzējošāki līdzekļi, ar kuriem pamattiesību ierobežojuma leģitīmos mērķus būtu iespējams sasniegt vismaz tādā pašā kvalitātē.  Labums, ko iegūs sabiedrība ir lielāks par personas tiesībām nodarīto kaitējumu. Jau šobrīd pakalpojuma sniedzēja rīcībā ir informācija par aizsargātajiem lietotājiem. Līdz ar to šādas informācijas atrašana BVKB kā tiešās pārvaldes iestādes rīcība, lai sasniegtu leģitīmu mērķi – pārbaudīt atbilstību aizsargātā lietotāja statusam, nenodara būtisku papildus pamattiesību ierobežojumu privātpersonai, bet viennozīmīgi sniedz labumu sabiedrībai. Līdz ar to pamattiesību ierobežojums atbilst samērīguma principam.  Jebkāds cits alternatīvs veids, kā sniegt Pakalpojumu, paredzētu aizsargātā lietotāja iniciatīvu jeb pieteikšanos un ņemot vērā jau iepriekš minēto problemātiku, aizsargāto lietotāju pieteikšanās Pakalpojumam funkciju ar Noteikumu projektu plānots izslēgt (izņemot apakšlietotājus). Noteikumu projektā aprakstītais process tika izvēlēts no daudziem citiem tieši tāpēc, ka ar tā palīdzību tiks noteikts maksimālais aizsargāto lietotāju skaits, pielietojot mazāko cilvēku un administratīvos resursus. Tāpat, aizsargātie lietotāji varēs saņemt Pakalpojumu arī gadījumā, kad tiem tas pienākas, bet pieteikties tam nebija iespējams finansiālo, veselības vai sadzīves apstākļu dēļ.  Attiecībā uz tiem elektroenerģijas galalietotājiem, kas nav un nevar būt aizsargātie lietotāji, bet kuru personas dati tiks nosūtīti ALDIS, jāmin, ka Pakalpojuma sniedzējam pienākums panākt visu klientu piekrišanu savu datu apstrādei Pakalpojuma nodrošināšanai pirms Pakalpojuma uzsākšanas un vēlāk- ikkatru mēnesi, papildus administratīvajam un izmaksu slogam, ir saistīts ir kritisku risku, ka klientu pasivitātes vai neieinteresētības dēļ Noteikumu projektā plānotais mehānisms nedarbosies, tas ir, piekrišanas sniegs tikai daļa to klientu, kuri pretendēs uz Pakalpojuma saņemšanu. Tajā pašā laikā Pakalpojuma sniedzējam būs jāveic papildu investīcijas, kas netiek segtas no valsts budžeta līdzekļiem, gan tehniskā risinājuma nodrošināšanai, gan komunikācijas aktivitātēm. Tādējādi klientu piekrišanas datu apstrādei prasība pirms veikto datu apstrādes nav uzskatāma par efektīvu alternatīvu Pakalpojuma nodrošināšanai, jo neatrisinās problēmu pēc būtības.  Pakalpojuma sniedzējs pirms pakalpojuma sniegšanas uzsākšanas informē visus savus klientus par Pakalpojuma sniegšanas uzsākšanu, līdz ar to visi klienti savlaicīgi tiks informēti par paredzamo personas datu apstrādi, un attiecīgi būs spējīgi realizēt Datu regulā noteiktās datu subjekta tiesības.  Jāuzsver, ka pēc Pakalpojuma sniegšanas uzsākšanas privātpersonas, vēršoties pie Pakalpojuma sniedzēja, var atteikties no savu datu apstrādes ar mērķi nodot tos ALDIS aizsargāto lietotāju statusa noteikšanai un maksājuma samazinājuma piešķiršanai, pamatojoties uz Datu regulas 17.panta 1.punkta c) apakšpunktu (Datu subjektam, balstoties uz iemesliem saistībā ar viņa īpašo situāciju, ir tiesības jebkurā laikā iebilst pret savu personas datu apstrādi, kas pamatojas uz 6. panta 1. punkta e) vai f) apakšpunktu, tostarp profilēšanu, kas pamatojas uz minētajiem noteikumiem), tas ir, pēc personas lūguma neapstrādāt datus, Pakalpojuma sniedzējs pārstās padot attiecīgā aizsargātā lietotāja datus uz ALDIS, tādējādi pārtraucot tā datu apstrādi sistēmā - dati netiks padoti uz ALDIS un attiecīgi sistēma neveiks saņemto datu pārbaudi pret citu sistēmu datiem. Minētais piemērs attiecas uz gadījumiem, kad personai, kura vēlas, lai tās dati netiktu apstrādāti, nav piešķirts un nepienākas aizsargāta lietotāja statuss. Savukārt gadījumā, ja personai ir piešķirts aizsargātā lietotāja statuss, ar iesniegumu Pakalpojuma sniedzējam nebūs pietiekoši, jo iestāde, uz kuras sūtīto datu pamata pamata attiecīgais statuss tika piešķirts turpinās padot šos datus uz ALDIS. Līdz ar to, iesniegums būtu sniedzams (vai pārsūtams) arī iestādei, pamatojoties uz kuras datiem statuss tika piešķirts.  Rezumējot- ALDIS ir iestrādāts mehānisms lietotāja atteikšanās tiesību realizēšanai no personas datu apstrādes, tomēr jāņem vērā, ka ALDIS saņem datus no citiem datu pārziņiem - PMLP, VDEĀVK, SOPA un Izglītības un zinātnes ministrijas, kas nozīmē, ka, ja datu pārziņi šos datus pados, ALDIS būs jāapstrādā šie dati, tai skaitā, lai konstatētu, ka šie dati nav apstrādājami.  Lai pilnībā pārtrauktu datu apstrādi ALDIS kā pirms tā pēc Pakalpojuma sniegšanas uzsākšanas ir divas iespējas:  - ja persona nav aizsargātais lietotājs, tā BVKB nosūta iesniegumu ar lūgumu neapstrādāt personas datus, BVKB to atzīmē ALDIS un pārsūta Pakalpojuma sniedzējam, kā datu pārzinim ar lūgumu izskatīt iesniegumu un pārtraukt (neuzsākt) datu nodošanu attiecībā uz konkrēto personu;  - ja persona ir aizsargātais lietotājs, tā BVKB nosūta iesniegumu ar lūgumu neapstrādāt personas datus, BVKB to atzīmē ALDIS un no sistēmas saprotot, no kurienes dati sistēmā ir ienākuši pārsūta šo iesniegumu arī tām iestādēm (datu reģistru pārziņiem), lai arī viņi pārstātu (neuzsāktu) padot datus par attiecīgo personu un tādejādi datu apstrāde ALDIS tiktu pārtraukta vai netiktu uzsākta.  Iepriekš minētie instrumenti, ievērojot Datu regulā noteiktās datu subjekta informēšanas tiesības, nodrošina iespēju pilnībā atteikties no datu apstrādes, ja persona nevēlas, ka tās dati tiktu apstrādāti.  Atbilstoši Datu regulas 6. panta 1. daļas “c” un “e” apakšpunktiem, BVKB, veicot datu apstrādi, nepārkāpj šīs regulas prasības un savā darbībā nodrošina valsts deleģētā juridiskā pienākuma izpildi un dara to sabiedrības daļas interesēs, izvērtējot un ņemot vērā minētās regulas 6. panta 4 daļas d apakšpunktā minēto, kas attiecās uz to personu datiem, kas tiešā veidā nav potenciālie Pakalpojuma saņēmēji, bet to personas dati tiek apstrādāti, lai identificētu pakalpojuma saņēmējus.  ALDIS nodrošina nozīmīgas sabiedrības daļas (apm. 8,42%, ja ņem vērā potenciālo aizsargāto lietotāju skaitu - 160 000 pret kopējo Latvijas iedzīvotāju skaitu 1,9 milj.) interešu aizsardzību, veicot pārējās sabiedrības daļas, kam noslēgti elektroenerģijas tirdzniecības līgumi (aptuveni 600 000), personas datu apstrādi personas kodu līmenī, nenododot šos personas kodus trešajām personām un veicot šo apstrādi automātiski slēgtā sistēmā. Aptuvenās aplēsēs 25% no elektroenerģijas galalietotājiem, kam noslēgts līgums ar elektroenerģijas tirgotājiem saņems Pakalpojumu un Ekonomikas ministrijas ieskatā, tā ir ievērojama daļa sabiedrības, kuras kā sociāli mazaizsargātas sabiedrības grupas pārstāvju intereses un labums būtu jāizvirza kā prioritāte attiecībā pret individuālas personas tiesībām nodarīto kaitējumu.  *[2.3] Atbalsta apjoms*  Ar Noteikumu projektu paredzēts atteikties arī no smagnējā maksājuma samazinājuma elektroenerģijas rēķinā aprēķina modeļa. Pašreizējais aizsargātā lietotāja maksājuma samazinājuma elektroenerģijas rēķinā aprēķins ir šāds - aizsargātajam lietotājam tiek kompensēta obligātā iepirkuma un jaudas komponentes, kā arī sadales sistēmas pakalpojuma fiksētā daļu, kas ir dažāda, atkarībā no patērētāja pieslēguma jaudas veida (ievadaizsardzības aparāta apmēru lielums, fāžu skaits), kā arī attiecināta samazināta cena par elektroenerģiju patēriņā līdz 100 kWh vai 300 kWh daudzbērnu ģimenēm. Šis aprēķins ir gan grūti saprotams Pakalpojuma pretendentiem, gan arī sarežģīti administrējams un uzraugāms:   * Pakalpojuma sniedzējam nepieciešams ņemt vērā detalizētu informāciju par aizsargātā lietotāja līgumu, lai varētu veikt piemērojamā maksājuma samazinājuma elektroenerģijas rēķinā aprēķinu - dati par objektu skaitu, gan elektroenerģijas pieslēguma fāžu skaitu, gan patēriņa dati, gan katra lietotāja elektroenerģijas cena, kas noteikta līgumā; * no pašreiz spēkā esošā Pakalpojuma apraksta ir apgrūtinoši uztvert, kāds tad tieši maksājuma samazinājums elektroenerģijas rēķinā aizsargātajam lietotājam pienākas, jo jāņem vērā gan aizsargātā lietotāja kategorija, gan patēriņa dinamika, gan elektroenerģijas cena, gan obligātā iepirkuma jaudas komponentes tarifs, gan sadales sistēmas pakalpojuma fiksētais tarifs; * daudzi Pakalpojuma aprēķina algoritma lielumi, kas ir mainīgi, radītu lielākas uzturēšanas izmaksas, nekā divas fiksētas summas četru aizsargāto lietotāju grupām; * jebkādu jaunu mainīgo kompensācijas aprēķina parametru ieviešana vai jebkādas citas izmaiņas noteiktu papildus izstrādes darbus ne tikai ALDIS, bet arī katram Pakalpojuma sniedzējam; * tā kā ir vairākas maksājuma samazinājuma elektroenerģijas rēķinā aprēķina komponentes, arī Pakalpojuma sniegšanas uzraudzība jāveic par katru no komponentēm, tāpat ikreiz jāveic grozījumi normatīvajā regulējumā.   Maksājuma samazinājuma elektroenerģijas rēķinā aprēķins ir vienkāršots, ieviešot fiksētu summu kā atlaidi ikmēneša rēķinā par elektroenerģiju. Paredzamais atbalsta apjoms daudzbērnu ģimenēm – 10 EUR/mēnesī, savukārt trūcīgām/maznodrošinātām personām, ģimenēm ar bērnu ar invaliditāti un personām ar I invaliditātes grupu – 5 EUR/mēnesī, par pamatu ņemot pašreiz aprēķināto vidējo maksājuma samazinājuma apjomu katrai no aizsargāto lietotāju grupām. (skatīt 1.tabulu)  1.tabula   |  |  |  |  |  | | --- | --- | --- | --- | --- | |  |  | 2020.gads | | | | Aizsargāto lietotāju kategorija | Patēriņš (kWh) 2020.oktobrī | Atbalsta apmērs ST un OIK daļai (EUR, bez PVN) | Atbalsta apmērs elektroenerģijas cenai (EUR, bez PVN) | **Kopējais maksājuma samazinājums apmērs (EUR, bez PVN)\*** | | Personas ar I invaliditātes grupu | 85 | 3.05 | 2.22 | **5.27** | | Daudzbērnu ģimenes | 231 | 4.48 | 5.54 | **10.02** | | Ģimenes ar bērniem ar invaliditāti | 90 | 3.26 | 2.40 | **5.66** | | Trūcīgās/Maznodrošinātās personas (ģimenes) | 64 | 2.29 | 1.78 | **4.07** |   (Avots: AS “Latvenergo”)  \*- atbalsta apmērs variē ik mēnesi.  Ar fiksētu atbalsta summu plānots vienkāršot līdzšinējo atbalsta piemērošanu un aprēķinu, vienlaikus mazinot administratīvo slogu Pakalpojuma sniedzējiem, ņemot vērā ka to pamatdarbība ir elektroenerģijas tirdzniecība, nevis sociālā atbalsta sniegšana. Tāpat fiksēta likme ļauj veiksmīgāk prognozēt valsts budžeta līdzekļu paredzamo apmēru, kas jāplāno šim atbalsta pasākumam.  Būtisks jauninājums, salīdzinot ar spēkā esošo maksājuma samazinājuma aprēķina mehānismu ir tāds, ka aizsargātais lietotājs, kas atbilst vairākām aizsargāto lietotāju kategorijām, maksājuma samazinājumu rēķinā par elektroenerģiju saņems par katru kategoriju, t.i. katras kategorijas atlaides summēsies.  BVKB ir tiesības aprēķināt papildu kompensāciju, ja konstatētas tehniskas kļūdas ALDIS vai datu devēju reģistru darbībā iepriekšējo mēnešu aizsargāto lietotāju statusa atbilstības noteikšanā un attiecīgā atbalsta novēlotā piemērošanā, termiņš, kas nepārsniedz 2 kalendāra mēnešus.  *[2.4.] Finansēšana un uzraudzība*  Saskaņā ar Noteikumu projektu nav paredzēts slēgt līgumus par Pakalpojuma sniegšanu starp Pakalpojuma sniedzējiem un BVKB, bet tikai par datu apmaiņu. Tā kā ALDIS aprēķinās Pakalpojuma sniedzējam pienākošos kompensāciju par Pakalpojuma sniegšanu no valsts budžeta šim paredzētajam mērķim, ALDIS veiks gan kompensācijas aprēķina, gan pārbaudes funkciju. BVKB veiks finanšu līdzekļu uzraudzību un kontroli, veicot iepriekš saskaņotas klātienes pārbaudes pie Pakalpojuma sniedzējiem, salīdzinot ALDIS datus ar nejauši izvēlētu aizsargāto lietotāju elektroenerģijas rēķinu informāciju.  Papildus, aizsargātajam lietotājam pašam ir iespēja pārliecināties par savu statusu un pienākošos maksājuma samazinājuma elektroenerģijas rēķinā apmēru, autorizējoties portālā [www.latvija.lv](http://www.latvija.lv) un izmantojot e-pakalpojumu “*Aizsargātā lietotāja statusa noteikšana*”  No valsts budžeta tam paredzētajam mērķim Pakalpojuma sniedzējam ik mēnesi tiek kompensēts maksimāli piemērojamais atbalsts aizsargātajiem lietotājiem. Ja ikmēneša rēķins ir mazāks par atbalsta apjomu, pārpalikums tiek fiksēts Pakalpojuma sniedzēja informācijas sistēmā un reizi mēnesī notiek datu apmaiņa ar ALDIS par faktiski piemēroto atbalstu rēķinos. Kompensācijas pārpalikums var tikt attiecināts aizsargātā lietotāja nākamā mēneša rēķinam, bet ne ilgāk, kā līdz Pakalpojuma sniedzēja maiņai vai kalendāra gada beigām. Ja aizsargātais lietotājs maina Pakalpojuma sniedzēju, pie iepriekšējā Pakalpojuma sniedzēja uzkrātais maksājuma samazinājuma pārpalikums netiek nodots jaunajam Pakalpojuma sniedzējam, bet paliek iepriekšējā Pakalpojuma sniedzēja uzskaitē. Tomēr, ja aizsargātais lietotājs pie viena un tā paša Pakalpojuma sniedzēja maina elektroenerģijas tirdzniecības līgumu, uzkrātais kompensācijas pārpalikums var tikt attiecināts uz jauno (vai citu) līgumu. Līdz katra gada 31.janvārim Pakalpojuma sniedzējs kompensācijas kopējo pārpalikumu par visiem aizsargātajiem lietotājiem, kam tas ir attiecinājis maksājuma samazinājumu elektroenerģijas rēķinos, pārskaita Pārzinim, kas pēcāk tiek ieskaitīts valsts budžetā. Ar jauna kalendāra gada sākumu aizsargātā lietotāja uzkrātais atbalsta pārpalikums, ja tāds pastāv, tiek dzēsts, jo netiek pārlikts uz nākamo gadu, pat, ja lietotājs nav mainījis Pakalpojuma sniedzēju.  Ja aizsargātais lietotājs mēneša vidū maina Pakalpojuma sniedzēju, maksājuma samazinājumu tas saņems viena ALDIS izvēlēta elektroenerģijas tirdzniecības līguma ietvaros (netiks veikta dubulta maksājuma samazinājuma piemērošana par vienu kalendāra mēnesi).  2021. gada 1. janvārī spēku zaudēja Ministru kabineta 2010. gada 30. marta noteikumi Nr. 299 “Noteikumi par ģimenes vai atsevišķi dzīvojošas personas atzīšanu par trūcīgu”. Noteikumi izdoti saskaņā ar Sociālo pakalpojumu un palīdzības likuma 33. panta pirmo daļu redakcijā, kas bija spēkā līdz 2020. gada 30. decembrim. Proti, saskaņā ar minētā likuma 33. panta pirmās daļu bija noteikts, ka Ministru kabinets nosaka ienākumu un materiālā stāvokļa līmeni, kuru nepārsniedzot ģimene, kas sastāv no laulātajiem, personām, kurām ir kopēji izdevumi pamatvajadzību nodrošināšanai un kuras mitinās vienā mājoklī, vai atsevišķi dzīvojoša persona tiek atzīta par trūcīgu, un kārtību, kādā ģimene (persona) tiek atzīta par trūcīgu. Attiecīgi speciālajā regulējumā, uz kā pamata Elektroenerģijas tirgus likuma 1. panta otrās daļas 2. punktā definēts aizsargātais lietotājs, tika lietots jēdziens “trūcīga vai maznodrošināta ģimene (persona)”.  Savukārt, no 2021. gada 1. janvāra ir spēkā Ministru kabineta 2020. gada 17. decembra noteikumi Nr. 809 “Noteikumi par mājsaimniecības materiālās situācijas izvērtēšanu un sociālās palīdzības saņemšanu”, kas izdoti saskaņā ar Sociālo pakalpojumu un palīdzības likuma 36. panta ceturto un sesto daļu. Minēto noteikumu 36. panta ceturtajā daļā noteikts, ka Ministru kabinets nosaka mājsaimniecības materiālās situācijas izvērtēšanas un garantētā minimālā ienākuma pabalsta aprēķināšanas, piešķiršanas un izmaksas kārtību, kā arī trūcīgas un maznodrošinātas mājsaimniecības statusa piešķiršanas kārtību. Savukārt 36. panta sestajā daļā noteikts, ka šā likuma 35. panta otrās daļas 1. punktā noteikto pabalstu piešķir par trūcīgu vai maznodrošinātu atzītai personai vai mājsaimniecībai un šo pabalstu mērķus, apmēru, piešķiršanas un izmaksas kārtību nosaka pašvaldība saistošajos noteikumos. Tādējādi šobrīd speciālajā regulējumā tiek lietots jēdziens “trūcīga vai maznodrošināta mājsaimniecība (persona)”.  Elektroenerģijas tirgus likuma 1. panta otrās daļas 2. punktā lietots jēdziens “trūcīga vai maznodrošināta ģimene (persona)”, kas lietots atbilstoši speciālajos normatīvajos aktos lietotajiem jēdzieniem, kas bija spēkā līdz 2020. gada 30. decembrim.  Ņemot vērā izmaiņas, Noteikumu projektā tiek lietots tāds jēdziens, kas atbilst spēkā esošajam speciālajam normatīvajam regulējumam. Vienlaikus, veicot grozījumus Elektroenerģijas tirgus likumā, tiks gramatiski precizēta 1. panta otrās daļas 2. punktā ietvertā definīcija atbilstoši speciālajā regulējumā lietotajam jēdzienam.  Atbilstoši spēkā esošajiem Ministru kabineta 2005.gada 27.decembra noteikumiem Nr.1031 “Noteikumi par budžetu izdevumu klasifikāciju atbilstoši ekonomiskajām kategorijām” un Ministru kabineta 2005.gada 27.decembra noteikumiem Nr.1032 “Noteikumi par budžetu ieņēmumu klasifikāciju”, no valsts budžeta finansējot Pakalpojuma sniedzējus, tiks izmantoti atbilstošie 3000 koda apakškodi. Savukārt no Pakalpojuma sniedzējiem saņemto kompensācijas pārmaksu uzskaita ar ieņēmumu kodu (21.4.9.0. “Citi iepriekš neklasificētie pašu ieņēmumi”) un pēc tam ar ieņēmumu samazinājumu ieskaita vispārējos budžeta ieņēmumos (12.3.9.9 “Pārējie dažādi nenodokļu ieņēmumi, kas nav iepriekš klasificēti šajā klasifikācijā”).  Līdz ar Noteikumu projekta stāšanos spēkā atzīt par spēku zaudējušiem Ministru kabineta 2016.gada 12.jūlija noteikumus Nr. 459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība”. |
| 3. | Projekta izstrādē iesaistītās institūcijas un publiskas personas kapitālsabiedrības | BVKB, Ekonomikas ministrija, AS “Latvenergo”. Gan Noteikumu projekta, gan ALDIS izstrādei tika izveidota neformāla darba grupa, kuras sastāvā bija Ekonomikas ministrija, BVKB un ALDIS izstrādātāji. |
| 4. | Cita informācija | Noteikumu projekta un ALDIS papildus funkciju izstrādes laikā atsevišķās darba grupas sanāksmēs piedalījās VDEĀVK, Izglītības un zinātnes ministrijas, Valsts ieņēmumu dienesta, PMLP, kā arī DVI pārstāvji. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmēs visus elektroenerģijas lietotājus, īpaši – aptuveni 160 000 aizsargātos lietotājus, elektroenerģijas tirgotājus, datu reģistru pārziņu – PMLP, Izglītības un zinātnes ministrijas, VDEĀVK un pašvaldību, kā arī BVKB nodarbinātos. |
| 2. | Tiesiskā regulējuma ietekme uz tautsaimniecību un administratīvo slogu | Samazināts administratīvais slogs aizsargātajiem lietotājiem, jo uzlaboti un vienkāršoti apstākļi Pakalpojuma pieejamībai un saņemšanai, kas vairumam aizsargāto lietotāju tiks piemērots automātiski.  Tāpat, vienkāršojot Pakalpojuma sniegšanas un finanšu procesus, samazināts administratīvais slogs arī Pakalpojuma sniedzējam. – Proti, Pakalpojuma sniedzējam nav jāsagatavo rēķins BVKB par tam izmaksājamo kompensāciju un jāsagatavo patēriņa datu atskaite par Pakalpojuma apjomu, nav jāpieņem aizsargātā lietotāja statusu apliecinošā dokumentācija, nav jāpārbauda/jāpiešķir aizsargātā lietotāja statuss, jo iepriekšminētās funkcijas veiks BVKB un ALDIS.  Vienlaikus administratīvais slogs Pakalpojuma sniedzējam palielinās attiecībā uz savas informācijas sistēmas pilnveidi, kas ir nepieciešams, lai izveidotu saskarnes datu apmaiņas procesam un nodrošinātu Pakalpojuma sniegšanu.  Palielināts administratīvais slogs BVKB, administrējot ALDIS, kā arī papildu funkcijas PMLP, Izglītības un zinātnes ministrijai un VDEĀVK, lai veiktu datu nodošanu ALDIS.  Pašvaldībām administratīvais slogs nepalielināsies, jo dati, par kuriem atbildīgas pašvaldības tiks iegūti, izmantojot jau izveidoto saskarni ar Sociālās sfēras procesu pārvaldības lietojumprogrammu “SOPA”. |
| 3. | Administratīvo izmaksu monetārs novērtējums | Pēc Noteikumu projekta pieņemšanas Ministru kabinetā PMLP:  a) jānodrošina specifiskas datu apstrādes programmatūras izstrādi datu par daudzbērnu ģimenēm sniegšanai no Pilsonības un migrācijas lietu pārvaldes Iedzīvotāju reģistra informācijas sistēmas:  Risinājuma izstrādi nodrošinās PMLP sistēmanalītiķis ar mēnešalgu 1647 EUR: 166.83h (vidējais stundu skaits mēnesī 2020.gadā) = 9.87 EUR x 32 h (programmatūras izstrādes laiks) = 315.84 EUR x 24.09% (VSAOI) = 391,93 EUR;  b) jānodrošina ikmēneša datu sagatavošana ik gadu: 1 stunda x 7,74 EUR (vidējā darbinieka stundas likme) x 24,09 % VSAOI = 9.60 EUR x 12 mēneši = 115,20 EUR.  Minētās izstrādes PMLP tiks segtas Iekšlietu ministrijai piešķirto valsts budžeta līdzekļu ietvaros.  Esošais VDEĀVK REST serviss dod iespēju pieprasīt Invaliditātes informatīvajai sistēmai (IIS) uzkrātos datus par konkrētu personu vai personām, norādot personas kodu vai arī norādot periodu, par kuru interesē pieņemtie invaliditātes lēmumi. Izsaukumu rezultātā tiek atgriezta invaliditātes lēmumu (un atzinumu) informācija (tajā skaitā arī apliecību info). Tā kā ALDIS regulāri būs nepieciešama aktuālā informācija par personām ar I invaliditātes grupu un bērniem ar invaliditāti, tiks veidots jauns serviss ar citiem pieprasījuma parametriem.  IIS izstrādātājs novērtējis veicamo darba apjomu ar 306 cilvēkstundām. Noslēgtajā līgumā par IIS pilnveidojumiem noteikta stundas likme 40 EUR bez PVN par cilvēkstundu. Kopējās izmaksas 12 240 EUR bez PVN; pilnā summa 14 810,40 EUR, kas tiks segtas Ekonomikas ministrijai piešķirto valsts budžeta līdzekļu ietvaros, veicot transferta pārskaitījumu no Ekonomikas ministrijai budžeta apakšprogrammas 29.02.00 “Elektroenerģijas lietotāju atbalsts” uz Labklājības ministrijas pamatbudžeta apakšprogrammu 05.62.00 “Invaliditātes ekspertīžu nodrošināšana”.  ALDIS izstrādes izmaksas sastāda 528746 *euro* (ar PVN) (segtas no Ekonomikas ministrijas budžeta 2018.gadā). Saskaņā ar ALDIS izstrādātāja sniegtajiem datiem ikgadējās uzturēšanas izmaksas ir 125 000 *euro* (iekļauts Ekonomikas ministrijai piešķirtajos valsts budžeta līdzekļos). |
| 4. | Atbilstības izmaksu monetārs novērtējums | Noteikumu projekta izstrādes laikā elektroenerģijas tirgotāji nav snieguši savu vērtējumu par Pakalpojuma nodrošināšanai nepieciešamajām paredzamajām izmaksām. |
| 5. | Cita informācija | Nav. |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | |
| Rādītāji | 2021.gads | | Turpmākie trīs gadi (*euro*) | | | | | | |
| 2022 | | | 2023 | | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | | 4 | 5 | | 6 | 7 | 8 |
| 1. Budžeta ieņēmumi | 12 015 008 | 0 | | 12 000 000 |  | | 12 000 000 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 12 015 008 | 0 | | 12 000 000 | 0 | | 12 000 000 | 0 | 0 |
| EM 29.02.00 | 12 000 000 | 0 | | 12 000 000 | 0 | | 12 000 000 | 0 | 0 |
| VARAM 30.00.00 | 15 008 | 0 | | 0 | 0 | | 0 | 0 | 0 |
| 1.2. valsts speciālais budžets | 0 | 0 | | 0 | 0 | | 0 | 0 | 0 |
| 1.3. pašvaldību budžets | 0 | 0 | | 0 | 0 | | 0 | 0 | 0 |
| 2. Budžeta izdevumi | 12 015 008 | 0 | | 12 000 000 | 0 | | 12 000 000 | 0 | 0 |
| 2.1. valsts pamatbudžets | 12 015 008 | 0 | | 12 000 000 | 0 | | 12 000 000 | 0 | 0 |
| EM 29.02.00 | 12 000 000 | 0 | | 12 000 000 | 0 | | 12 000 000 | 0 | 0 |
| VARAM 30.00.00 | 15 008 | 0 | | 0 | 0 | | 0 | 0 | 0 |
| 2.2. valsts speciālais budžets | 0 | 0 | | 0 | 0 | | 0 | 0 | 0 |
| 2.3. pašvaldību budžets | 0 | 0 | | 0 | 0 | | 0 | 0 | 0 |
| 3. Finansiālā ietekme | 0 | 0 | | 0 | 0 | | 0 | 0 | 0 |
| 3.1. valsts pamatbudžets | 0 | 0 | | 0 | 0 | | 0 | 0 | 0 |
| 3.2. speciālais budžets | 0 | 0 | | 0 | 0 | | 0 | 0 | 0 |
| 3.3. pašvaldību budžets | 0 | 0 | | 0 | 0 | | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | | X | 0 | | X | 0 | 0 |
| 5. Precizēta finansiālā ietekme | X | 0 | | X | 0 | | X | 0 | 0 |
| 5.1. valsts pamatbudžets | 0 | | 0 | | 0 | 0 |
| 5.2. speciālais budžets | 0 | | 0 | | 0 | 0 |
| 5.3. pašvaldību budžets | 0 | | 0 | | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | | | |
| 8. Cita informācija | Noteikumu projekts tiks īstenots likumā “Par valsts budžetu 2021.gadam” un likumā “Par vidēja termiņa budžeta ietvaru 2021., 2022. un 2023. gadam” Ekonomikas ministrijas budžeta apakšprogrammā 29.02.00 “Elektroenerģijas lietotāju atbalsts” aizsargāto lietotāju atbalstam 2021.-2023.gadam paredzētā finansējuma ietvaros ik gadu 12 000 000 *euro* apmērā, kas ir ieplānots atbilstoši Ministru kabineta 2020. gada 12. oktobra rīkojumam Nr. 595 “Par konceptuālo ziņojumu “Kompleksi pasākumi obligātā iepirkuma komponentes problemātikas risināšanai un elektroenerģijas tirgus attīstībai””.  Vides aizsardzības un reģionālās attīstības ministrijas budžeta apakšprogrammā 30.00.00 “Attīstības nacionālie atbalsta instrumenti” 2021.gadam rezervēti līdzekļi SOPA darbības nodrošināšanai 15 008 *euro* apmērā, kas saskaņā ar Ministru kabineta 2021.gada 21.janvāra protokollēmuma “Informatīvais ziņojums “Par uzturēšanas finansējumu 2020.gadam pašvaldību lietojumprogrammas datu nodošanai aizsargātā lietotāja tirdzniecības pakalpojuma sniedzējam”” (Nr.8, 27.§) 1. punktā noteikto tiks piešķirti Rīgas pilsētas pašvaldībai SOPA uzturēšanai, lai nodrošinātu SOPA datu nodošanu aizsargātā lietotāja tirdzniecības pakalpojuma sniedzējam 2020.gadā.  Sākot ar 2022. gadu Rīgas pilsētas pašvaldībai SOPA funkcijas uzturēšanai saistībā ar aizsargāto lietotāju datu apkopošanu un datu apmaiņu radītos izdevumus segs Ekonomikas ministrija tai piešķirto valsts budžeta līdzekļu ietvaro (kārtējā gadā tiks segti izdevumu par iepriekšējo gadu).  Labklājības ministrijas pamatbudžeta apakšprogrammā 05.62.00 “Invaliditātes ekspertīžu nodrošināšana” nepieciešamais papildu finansējums 2021.gadam ne vairāk kā 14 811 euro apmērā, lai nodrošinātu datu nodošanu ALDIS par bērniem ar invaliditāti un personām ar I invaliditātes grupu, tiks nodrošināts Ekonomikas ministrijai piešķirto valsts budžeta līdzekļu ietvaros, veicot transferta pārskaitījumu no Ekonomikas ministrijas budžeta apakšprogrammas 29.02.00 “Elektroenerģijas lietotāju atbalsts” uz Labklājības ministrijas pamatbudžeta apakšprogrammu 05.62.00 “Invaliditātes ekspertīžu nodrošināšana”.  Iekšlietu ministrija (Pilsonības un migrācijas lietu pārvalde) un Izglītības un zinātnes ministrija noteikumu projektā paredzēto uzdevumu izpildi nodrošinās piešķirto valsts budžeta līdzekļu ietvaros. | | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ir nepieciešami grozījumi:   1. Invaliditātes likumā – izslēdzot 3.1 panta trešās daļas 14. punktu, ka paredz Pakalpojuma sniedzējam tiesības apstrādāt Invaliditātes informācijas sistēmā personu ar invaliditāti datus nolūkā gūt apstiprinājumu aizsargātā lietotāja statusa atbilstībai; 2. Ministru kabineta 2019.gada 20.augusta notikumos Nr. 381 “Invaliditātes informatīvās sistēmas noteikumi”, dzēšot 13.13. apakšpunktu, kurā paredzēts, ka Pakalpojuma sniedzējs saņem noteiktus datus par personām ar invaliditāti.   Minētie grozījumi stājas spēkā vienlaikus ar Noteikumu projektu. |
| 2. | Atbildīgā institūcija | Labklājības ministrija |
| 3. | Cita informācija | Lai datus no Invaliditātes informatīvās sistēmas varētu nodot BVKB ir nepieciešams veikt grozījums Invaliditātes likumā – no 3.1 panta jādzēš aizsargātā lietotāja tirdzniecības pakalpojuma sniedzējs un jāaizstāj ar BKVB. Patlaban Labklājības ministrija valdībā ir iesniegusi konceptuālā ziņojuma projektu “Par asistenta pakalpojuma pašvaldībā pilnveidošanu”, līdz septembra sākumam vajadzētu būt zināmam, kuru no piedāvātajiem variantiem valdība atbalsta, lai uzsāktu Invaliditātes likuma grozījumus.  Ministru kabineta 2019. gada 20. augusta noteikumos Nr. 381 “Invaliditātes informatīvās sistēmas noteikumi” grozījumi nepieciešami arī, lai iestrādātu Invaliditātes informatīvās sistēmas veiktos pilnveidojumus. Pilnveidojumi tiek veikti Eiropas Reģionālās attīstības fonda projekta Nr. 2.2.1.1/19/I/004 „Invaliditātes ekspertīzes pakalpojumu kvalitātes uzlabošana” ietvaros. Projekts tiek īstenots saskaņā ar Darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” nosacījumiem. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projektā tiek pārņemti Eiropas Parlamenta un Eiropas Padomes 2019.gada 5.jūnija Direktīvas (ES) 2019/944 par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES (turpmāk – Direktīva 2019/944) 5. panta otrajā daļā un 28. panta otrajā daļā noteiktie Eiropas savienības dalībvalstu pienākumi. Direktīva 2019/944 jāpārņem līdz 2020.gada 31.decembrim. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| A | B | C | | D |
| Direktīvas 2019/944 5.panta panta otrā daļa | Viss Noteikumu projekts | Pārņemts pilnībā | | Nav attiecināms. Netiek pārņemtas konkrētas normas, bet Eiropas Savienības dalībvalsts pienākumi tiek transponēti rīcības un darbību kopumā, ko regulēs Noteikumu projekts. |
| Direktīvas 2019/944 28.panta panta otrā daļa | Viss Noteikumu projekts | Pārņemts daļēji.  Pārņemts pilnībā tiks, Ekonomikas ministrijai veicot grozījumus Energoefektivitātes likumā | | Nav attiecināms. Netiek pārņemtas konkrētas normas, bet Eiropas Savienības dalībvalsts pienākumi tiek transponēti rīcības un darbību kopumā, ko regulēs Noteikumu projekts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Direktīvā 2019/944 norādīts dalībvalsts pienākums īstenot sociālo politiku, piemēram sociālā nodrošinājuma atbalsta veidā, veicinot neaizsargāto lietotāju energoapgādi un mazinot enerģētiskās nabadzības iesējamos riskus, bet sociālā atbalsta īstenošana nevar kavēt brīvā elektroenerģijas tirgus darbību. Pakalpojums pēc būtības ir sociāla atbalsta rakstura instruments, kas īstenots tādā veidā, lai veicinātu iedzīvotāju (šajā gadījumā konkrētu iedzīvotāju grupu) spēju norēķināties par patērēto elektroenerģiju. ALDIS provizoriski nākotnē var izmantot, lai sniegtu sociālo atbalstu arī citu energoapgādes pakalpojumu izmaksu segšanai. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Dalībvalstij jāinformē Eiropas Komisiju par pasākumu veikšanu attiecībā uz patērētāju aizsardzību Direktīvas 2019/944 pārņemšanas kontekstā. | | | |
| Cita informācija | Nav | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | | | |
| A | B | | C | |
| Projekts šo jomu neskar. | Projekts šo jomu neskar. | | Projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | | | |
| Cita informācija | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Noteikumu projekta izstrādē tiek īstenota atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” 7.4. 1 apakšpunktā, proti, sabiedrības pārstāvjiem tiek dota iespēja rakstiski sniegt viedokli par Noteikumu projektu tā izstrādes stadijā.  Plānota preses relīzes publicēšana sabiedrības, it sevišķi aizsargāto lietotāju rakstiskai informēšanai Ekonomikas ministrijas un BVKB tīmekļvietnēs gan pēc Noteikumu projekta apstiprināšanas Ministru kabinetā, gan pirms tā stāšanās spēkā. |
| 2. | Sabiedrības līdzdalība projekta izstrādē | Noteikumu projekts 2020.gada 27.februārī – 10.martā tika ievietots Ekonomikas ministrijas tīmekļvietnē <https://www.em.gov.lv/lv/Ministrija/sabiedribas_lidzdaliba/diskusiju_dokumenti/> un Ministru kabineta tīmekļvietnē <https://www.mk.gov.lv/content/ministru-kabineta-diskusiju-dokumenti>.  2019.gada 21.janvārī Ekonomikas ministrija rīkoja sanāksmi, kurā izklāstīja gaidāmās izmaiņas normatīvajā regulējuma attiecībā uz Pakalpojumu un tā sniegšanas un saņemšanas kārtību elektroenerģijas tirgotāju pārstāvjiem no SIA “Tet”, AS “Latvenergo”, SIA, SIA “Baltcom”, SIA “Enefit”, SIA “MVBK”, SIA “AJ Power”.  No 2019.gada jūlija līdz 2019.gada novembrim Noteikumu projekta izstrādes darba grupas sanāksmēs, kas noritēja reizi divās nedēļās dalību ņēma AS “Latvenergo” pārstāvji.  Noteikuma projekts tika nosūtīts e-pastā viedokļa sniegšanai arī Datu valsts inspekcijai. |
| 3. | Sabiedrības līdzdalības rezultāti | Sabiedrības līdzdalības aktivitāšu rezultātā noprotams, ka iesaistītās puses un sabiedrība projektu atbalsta, tomēr ir Noteikumu projektu normas, kuru izpildei nepieciešami precizējumi.  AS “Latvenergo” priekšlikumi ņemti vērā attiecībā uz pārrēķina procesa nesarežģīšanu – pārrēķinu tirgotājs veic ik mēnesi, bet kompensācijas pārmaksu ieskaita valsts budžetā reizi gadā.  VDEĀVK darba grupas sanāksmēs norādījusi, ka neiebilst pret sadarbību ar ALDIS un kopā ar ALDIS izstrādātājiem vienojušies par plānoto datu apmaiņas modeli.  VDEĀVK Noteikumu projektā minēto datu nodošanu no Invaliditātes informatīvās sistēmas uz ALDIS sākot ar 2021.gada 1.jūniju var nodrošināt, ja veic pielāgojumus iestādē esošajām datu apmaiņas tehnoloģijām – SOAP tehnoloģijas, REST tehnoloģijas vai Universālais pakalpojums. Joprojām notiek pārrunas par konkrētu tehnisko izpildījumu, ņemot vērā, ka datu apmaiņai starp valsts institūcijām rekomendējams izmantot VISS.  PMLP apstiprinājusi, ka var sniegt ALDIS darbības mērķim nepieciešamos datus, bet vienlaikus informēja, ka PMLP šobrīd strādā pie savas jaunās informāciju tehnoloģiju sistēmas un apšaubīja ALDIS un esošā PMLP reģistra saskarnes veidošanas izmaksu lietderīgumu uz vecās sistēmas bāzes. Tika ņemta vērā PMLP norāde, ka noteikumu projektā jāparedz Izglītības un zinātnes ministrijai pienākums sniegt datus par studējošajiem nolūkā PMLP apkopot datus par daudzbērnu ģimenēm, atbilstoši Noteikumu projekta kritērijiem.  Elektroenerģijas tirgotāji pirmšķietami atbalsta jauno mehānismu, bet interesējas par tehniskā izpildījuma specifiku, no kā izrietēs arī no tirgotājiem nepieciešamās izmaksas saskarnes veidošanai ar ALDIS.  Sabiedriskās apspriešanas laikā saņemti priekšlikumi no AS “Latvenergo” Noteikumu projekta redakcionāliem labojumiem, kā arī ņemts vērā AS “Latvenergo” būtisks ieteikumu Noteikumu projekta spēkā stāšanos veikt 2021.gada 1.janvārī, lai iesaistītās puses spētu pienācīgi sagatavot IT sistēmas un datu apmaiņas procesus.  Saņemts rakstisks viedoklis no Datu valsts inspekcijas. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | BVKB, Ekonomikas ministrija, Izglītības un zinātnes ministrija, PMLP, VDEĀVK, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde papildinās BVKB funkciju – elektroenerģijas lietotāju atbalsts, jo BVKB kļūs par ALDIS sistēmas pārzini.  Noteikumu projekts paplašina Izglītības un zinātnes ministrijas, PMLP, VDEĀVK uzdevumus, jo Noteikumu projekta IV nodaļa paredz automatizētu datu pārraidi un apmaiņu ar minētajiem datu reģistru pārziņiem, kas katram no valsts datu sistēmu pārziņiem jāizstrādā piešķirto valsts budžeta līdzekļu ietvaros un līdz datumam, kad spēka stājas datu apmaiņu regulējošās normas Noteikumu projektā  Papildus institūciju izveide nav nepieciešama un Noteikumu projektā ietvertie pienākumi pārvaldes institūcijām tiks veikti esošo finanšu un cilvēkresursu ietvaros. |
| 3. | Cita informācija | Nav. |

Ekonomikas ministra pienākumu izpildītājs,

zemkopības ministrs K.Gerhards

Armane 67013069

[Daira.Armane@em.gov.lv](mailto:Daira.Armane@em.gov.lv)